Splinternuwe polisiehelikopter aangekoopDie nasionale kommissaris van die polisie genl. Fannie Masemola het Maandag die nuwe helikopter aan die polisie oorhandig (Foto: Verskaf) ŉ Splinternuwe H125-helikopter is Maandag aan die polisie oorhandig, wat in die afdeling van sigbare polisiëring en operasies gebruik gaan word om misdaadbekamping in die land te versterk. Die helikopter is deel van die polisie se proses om helikopters wat onbruikbaar verklaar is, stelselmatig met nuwe helikopters te vervang. Die nuutverkreë helikopter word by die polisie se bestaande helikoptervloot gevoeg, met die doel om lugsteun in misdaadvoorkomingsoperasies en soek-en-reddingsoperasies te verskaf. Die helikopter is deel van die polisie se plan om sy helikopters wat onbruikbaar verklaar is stelselmatig met nuwe helikopters te vervang (Foto: Verskaf) Die helikopter sal vir eers in Gauteng gesetel wees. Die nasionale kommissaris van die polisie, genl. Fannie Masemola, het tydens die oorhandigingseremonie by die Grand Central-lughawe in Midrand gesê die verkryging van hulpbronne en toerusting om polisielede se bedrywighede moontlik te maak, bly ŉ topprioriteit vir die polisiediens. “Hierdie helikopter het op die regte tyd gekom – net voor ons die feestyd binnegaan. Ons gaan voort om ons sigbare en operasionelereaksie-omgewing met voertuie en ander hulpbronne aan te vul om ons misdaadbekampingspogings te versterk,” het Masemola tydens die seremonie gesê. Volgens die polisie se jongste jaarverslag bestaan die polisie se lugvleuel uit altesaam 49 vastevlerkvliegtuie en helikopters. Die helikoptervloot maak 37 van die 49 lugvaartuie uit, waarvan 13 helikopters onbruikbaar verklaar is omdat dit al oud of beskadig is. Die polisie het in die 1980’s reeds sy lugvleuel begin uitbrei. Volgens dr. Johan Burger, polisiekenner en navorser, is dit goeie nuus dat die polisie die geskrapte helikopters wil vervang omdat helikopters ŉ onmisbare rol in misdaadbekamping speel. “Helikopters moet op ŉ daaglikse grondslag ingespan word om die polisie se sigbaarheid te verhoog, veral in ons land waar die misdaadsyfer hoog is,” sê Burger. Die helikopter sal vir eers in Gauteng gesetel wees (Foto: Verskaf) Hy meen die polisie het nie ŉ tekort aan helikopters nie, maar beskik wel nie oor die nodige geld om dié vaartuie in die lug te hou nie. “Die groot probleem is ŉ tekort aan brandstof en vlieëniers en versuim aan instandhouding, weens ŉ tekort aan geld. Die polisie se begroting is al die afgelope drie tot vier jaar ingekort, wat ook ŉ rede is waarom daar nie baie nuwe polisielede aangestel is nie.” Die jaarverslag dui op ŉ totaal van 29 helikoptervlieëniers vir die 37 helikopters, saam met nog ses vlieëniers wat in staat is om ŉ helikopter en vastevlerkvliegtuig te vlieg. “Nie al die vlieëniers sal altyd beskikbaar wees nie en dit beteken dat die polisiediens se lugvleuel ŉ tekort aan vlieëniers het.” Volgens Burger kan die polisiediens nie sonder helikopters funksioneer nie en word dit tydens polisiëringsoperasies ingespan vir enigiets van roetinepatrollies en soek-en-redding-operasies tot ondersteuningsoperasies vir hoërisiko-eenhede wat die spesiale taakmag, teenaanrandingseenheid en taktiesereaksiespanne insluit. Die vliegtuie verskaf ook operasionele lugondersteuning tydens openbare onrus en skarebeheeroperasies, asook voertuig-, vee- en wilddiefstalbedrywighede. “Die lugvleuel fokus hoofsaaklik op die opsporing van verdagtes in hoërisiko-voorvalle soos transitorooftogte, gewapende rooftogte, kapings en ander ernstige en gewelddadige misdade.” Volgens Burger is lugondersteuning suksesvol omdat die lugvaartuie vinniger beweeg as grondvoertuie en só vinniger ŉ misdaadtoneel kan bereik. Hy meen dit dien ook as ŉ groter afskrikmiddel vir misdadigers en misdadigers word vinniger vanuit die lug opgespoor. #sapsHQ #SAPSNPC General Fannie Masemola inspects the new H125 airbus helicopter that will soon take flight and render support in #SaferFestiveSeason operations as well as Search And Rescue missions. NP pic.twitter.com/LThSYHOP8s — SA Police Service ???????? (@SAPoliceService) December 12, 2022 #sapsHQ The newly procured H125 airbus adds to the #SAPS existing fleet of helicopters across the country. The helicopter will soon take off and bolster the crime combatting efforts of the SAPS. NP pic.twitter.com/Jm8h7XHm9w — SA Police Service ???????? (@SAPoliceService) December 12, 2022